CLIL v našej škole

V tomto školskom roku sme sa v našej škole rozhodli včleniť do predmetov výuku anglického jazyka v podobe metódy CLIL, pretože chceme dať žiakom ich vzdelaniu širšiu dimenziu.

CLIL môže ponúknuť žiakom prirodzenú situáciu pre rozvoj jazyka a tým podporiť ich motiváciu a túžbu po učení sa jazykov. Vyučovacia hodina sa zameriava na predmet a tému ale zároveň aj na jazyk. Hodina CLIL zahŕňa používanie materinského jazyka, ktorý je dominantný a cudzieho jazyka. Hlavné informácie sú podávané v materinskom jazyku a niektoré aktivity prebiehajú v cudzom jazyku.

**C**ontent and **L**anguage **I**ntegrated Learning znamená, že žiak sa bude stretávať s cudzím jazykom aj na inom predmete ako je cudzí jazyk. Cudzí jazyk sa berie ako nástroj vzdelávania a nie ako jeho výsledok. Žiaci si precvičujú cudzí jazyk pri vyučovaní iného predmetu čím si rozvíjajú svoje kompetencie. My začíname s integráciou anglického jazyka v predmetoch Výtvarná a Telesná výchova na I. stupni a Dejepis a Občianska náuka na II. stupni.